laion/Wikipedia-Exotic huggingface dataset:
თამაზ ლობჟანიძე

თამაზ ლობჟანიძე (დ. 2 იანვარი, 1949, თბილისი) — ქართველი ექიმი და პროფესორი, მედიცინის მეცნიერებათა დოქტორი, ეროვნული პრემიის ლაურეატი (2015), რუსეთის მედიკო-ტექნიკურ მეცნიერებათა აკადემიის აკადემიკოსი (2005-). დაამთავრა თბილისის სახელმწიფო სამედიცინო ინსტიტუტის სამკურნალო ფაკულტეტი 1972 წელს. 1972–1974 წლებში იყო გორის მოზრდილთა პოლიკლინიკის უბნის თერაპევტი; 1974–1975 წლებში, თბილისის ექიმთა დახელოვნების ინსტიტუტის კლინიკის ორდინატორი; 1975–1981 წლებში, ამავე ინსტიტუტის თერაპიის კათედრის უფროსი ლაბორანტი; 1981–1986 წლებში თერაპია–პულმონოლოგიის კათედრის ასისტენტი; 1986-2004 წლებში, სახელმწიფო სამედიცინო აკადემიის შინაგან სნეულებათა კათედრის დოცენტი; 2004-2006 წლებში სახელმწიფო სამედიცინო აკადემიის შინაგან სნეულებათა კათედრის პროფესორი; 2006 წლიდან, თბილისის სახელმწიფო სამედიცინო უნივერსიტეტის დიპლომისშემდგომი სამედიცინო განათლების და უწყვეტი პროფესიული განვითარების ინსტიტუტის შინაგან მედიცინაში პროფესიული რეაბილიტაციის პროგრამების ხელმძღვანელი. 1980 წელს დაიცვა საკანდიდატო დისერტაცია თემაზე — „Сравнительное экспериментально-клиникое изучение противоатеросклеротического действия трибуспонина и тривипирина“; 2003 წელს — სადოქტორო დისერტაცია თემაზე — „Клинические и морфологические основы диабетической пульмопатии“. 2005 წელს აირჩიეს რუსეთის მედიკო-ტექნიკურ მეცნიერებათა აკადემიის ნამდვილ წევრად. 2015 წელს მიენიჭა საქართველოს ეროვნული პრემია სამეცნიერო ნაშრომთა ციკლისთვის — „რესპირაციული მედიცინა XXI-ე საუკუნის დასაწყისში“. არის ჟურნალების „კარდიოლოგია და შინაგანი მედიცინა XXI“ (2006) და „საქართველოს რესპირაციული ჟურნალის“ (2007) სარედაქციო საბჭოს წევრი, აგრეთვე საქართველოს ინტერნისტთა ასოციაციისა და საქართველოს რესპირაციული ასოციაციის წევრი. თამაზ ლობჟანიძე ავტორია 100-ზე მეტი სამეცნიერო ნაშრომისა, რომლებიც ძირითადად ეძღვნება პულმონოლოგიის, კარდიოლოგიის და დიაბეტოლოგიის საკითხებს, მათ შორის 2 მეთოდური რეკომედაცია, 4 წიგნი და 2 მონოგრაფია. მისი ხელმძღვანელობით დაცულია ორი სადისერტაციო ნაშრომი აკადემიური დოქტორის ხარისხის მოსაპოვებლად. მიხეილ მგალობლიშვილი; ცხოვრება და მოღვაწეობა (თანაავტორი). — თბილისი, 2020, გამომცემლობა "ნეკერი", — გვ,46, —ISBN 978-9941-479-52-6 რესპირაციული მედიცინის რჩეული საკითხები: სახელმძღვანელო — თბილისი, 2019. — 720 გვ. — ISBN 9789941814136 იდიოპათიური ინტერსტიციული პნევმონიები, საქართველოს რესპირაციული ჟურნალი // ტ. 13, N1. — თბილისი, 2017. — 4 — 44 გვ. მორფოლოგიური ცვლილებები რესპირაციულ სისტემაში ექსპერიმენტული ინსულინდამოკიდებული დიაბეტის დროს — თბილისი, 2004. — 75 გვ. ბინაზე მოვლის სახელმძღვანელო ასპექტები სამედიცინო და სოციალური უზრუნველყოფის სისტემებში (თანაავტორი). — თბილისი, ქველმოქმედი, 2004. — 20 გვ. სანამ ექიმი მოვა... (თანაავტორი). — თბილისი, ქველმოქმედი, 2001. — 72 გვ. ჯანმრთელი სიბერე (რედაქტორი). — თბილისი, 1999. 219 გვ. ვინ ვინაა თანამედროვე ქართულ სამედიცინო მეცნიერებაში: თანამედროვე ქართველ მედიკოსთა ბიოგრაფიული ენციკლოპედია, გვ. 170, თბ., 2000. თამაზ ლობჟანიძე — საქართველოს ბიოგრაფიული ლექსიკონი ↑ თამაზ ლობჟანიძე. med.ge. დაარქივებულია ორიგინალიდან — 2019-09-05. ციტირების თარიღი: 5 აგვისტო, 2019. ↑ პრემიერმა მედიცინაში შეტანილი წვლილისთვის 9 ექიმი დააჯილდოვა. ipress.ge (24 ნოემბერი, 2015). დაარქივებულია ორიგინალიდან — 2019-09-05. ციტირების თარიღი: 5 სექტემბერი, 2019.
ძახილის ნიშანი

ძახილის ნიშანი, „(!)“ (ინგლ. exclamation mark) — სტრიქონზედა გრაფიკული ნიშანი. გამოიყენება ბრძანებითი წინადადების დაწერის დროს, ბოლოში. კომპიუტერის კლავიატურაზე წარმოადგენს შემდეგი სიმბოლოების ერთობლიობას: ! —   Alt  +  0   0   3   3  ქართული საბჭოთა ენციკლოპედია, ტ. 11, თბ., 1987. — გვ. 266. ქართული საბჭოთა ენციკლოპედია, ტ. 8, თბ., 1984. — გვ. 231. Graphemica (!)
ასალის ქსოვილი

ასალის ქსოვილი — ცხენის ზურგსა და გავაზე გადასაფარებელი ხალიჩურად ნაქსოვი ანდა აპლიკაციებით გაწყობილი ქსოვილი. ყოფაში გაიგივებული იყო ყაჯართანაც, რომელსაც მხოლოდ უნაგირზე გადასაფარებლად ხმარობდნენ. ლიტერატურაში ასალის მნიშვნელობით გვხვდება „ორთუქი“ (ცხენის გავაზე გადასაფერებელი) და „შატროვანი“. ფეოდალურ საქართველოში გავრცელებული იყო ოქრომკერდით ნაქარგი და ოქროს ან ვერცხლის კილიტებით, კოპლებით, ბურთულებით, ზოგჯერ კი ძვირფასი თვლებით შემკული ასალი. გვიანდელ ფეოდალურ ხანაში ასეთი მდიდრული ნახელავი ასალები ქართული ოქრომკერდის ნაქარგობის სხვა ნიმუშებთან ერთად თურქეთსა და ირანში გაჰქონდათ. აღმოსავლეთ საქართველოს მთიანეთში შემონახულია ნაქსოვი ასალი, რომელსაც საპატარძლოები უქსოვდნენ საქმროს ნათესავ მამაკაცებს. ქართული, კავკასიური, ნაწილობრივ აღმოსავლური ასალის საინტერესო კოლექციებია დაცული სიმონ ჯანაშიას სახელობის საქართველოს სახელმწიფო და სხვა მუზეუმების ფონდებში. ქართული საბჭოთა ენციკლოპედია, ტ. 1, თბ., 1975. — გვ. 625.
ჯიგდა-ხათუნი

ჯიგდა-ხათუნი — საქართველოს დედოფალი, დავით VII ულუს პირველი მეუღლე (გ. XIII საუკუნის 50-იანი წლების დამდეგს). მონღოლი ქალი, რომელიც დავითს მონღოლთა დიდი ყაენის კარზე ყოფნის დროს უნდა შეერთო დაახლოებით 1247, როდესაც დავითი ბათო-ყაენის ურდოში გაემგზავრა, საქართველოს გამგებლობა ჯიგდა-ხათუნსა და მესტუმრე ჯიქურს ჩააბარა. კიკნაძე, რ., ქართული საბჭოთა ენციკლოპედია, ტ. 11, თბ., 1987. — გვ. 564.
ბობა ფეტი

ბობა ფეტი (ინგლ. Boba Fett; /ˌboʊbə ˈfɛt/) — გამოგონილი პერსონაჟი, თავებზე მონადირე „ვარსკვლავური ომების“ სამყაროში, კოსმოსური ხომალდ „მონა I“-ის პილოტი. „ეპიზოდი V: იმპერიის საპასუხო შეტევაში“ (1980) დართ ვეიდერმა იგი ჰან სოლოს დასაჭერად დაიქირავა. ბობა ფეტი აგრეთვე ჩნდება ჰატი ჯაბას სასახლეში „ეპიზოდი VI: ჯედაის დაბრუნებაში“ (1983). „ეპიზოდი II: კლონების შეტევაში“ ნათქვამია, რომ იგი არის ჯანგო ფეტის ერთ-ერთი კლონი, რომელიც პირადად როგორც მამამ ისე აღზარდა. აგრეთვე ირკვევა, რომ ჯანგო ფეტი იყო „მონა I“-ის პირველი მფლობელი. ბობა ფეტი აგრეთვე ჩნდება 2008 წლის ტელესერიალ „ვარსკვლავური ომები: კლონების ომების“ რამდენიმე ეპიზოდში. პერსონაჟი პირველად გამოჩნდა 1978 წლის დეკემბერში, სატელევიზიო ფილმში „The Star Wars Holiday Special“, როგორც იდუმალი პიროვნება, რომელიც გიგანტური მონსტრისგან გადაარჩენს ლუკ სკაიუოკერს, R2-D2-ს, ჩუბაკასა, და C-3PO-ს. შემდგომში ირკვევა, რომ იგი არის დართ ვეიდერის დაქირავებული თავებზე მონადირე. ბობა ფეტი მიჩნეულია ერთ-ერთ ყველაზე პოპულარულ პერსონაჟად „ვარსკვლავური ომების“ სამყაროში. 2008 წელს ჟურნალმა „Empire“ ბობა ფეტს სიაში „100 ყველა დროის უდიდესი კინოპერსონაჟი“ 79-ე ადგილი მიუჩინა. შეგიძლიათ იხილოთ მედიაფაილები თემაზე „ბობა ფეტი“ ვიკისაწყობში. ბობა ფეტი StarWars.com-ის Databank-ში ბობა ფეტი ვუკიპედიაში, „ვარსკვლავური ომების“ ვიკიში ბობა ფეტი — კინოფილმების ინტერნეტ-მონაცემთა ბაზა ბობა ფეტის ფანკლუბი ↑ Fett, Boba. Star Wars Databank. Lucasfilm. დაარქივებულია ორიგინალიდან — 2008-07-10. ციტირების თარიღი: 2010-06-03. ↑ Fett, Boba. Databank. Lucasfilm. ციტირების თარიღი: 13 იანვარი, 2010. ↑ პოლოკი, დეილ (1999). Skywalking: The life and films of George Lucas. Da Capo Press, გვ. 287. ISBN 978-0-306-80904-0.  ↑ Montandon, Mac (2008). Jetpack Dreams: One Man's Up and Down (But Mostly Down) Search for the Greatest Invention That Never Was, გვ. 55. ISBN 978-0-306-81528-7.
სამხრეთ ოსეთი (მრავალმნიშვნელოვანი)

სამხრეთ ოსეთი შეიძლება აღნიშნავდეს: სამხრეთ ოსეთი — პირობითი სახელი რეგიონისა, რომელიც მოიცავს ყოფილი საქართველოს სსრ-ს სამხრეთ ოსეთის ავტონომიური ოლქის ტერიტორიას სამხრეთ ოსეთი — 1951 წლის დოკუმენტური ფილმი
ამალგამა

ამალგამა ქიმიაში — ლითონთა შენადნობი, რომელთაგანაც ერთ-ერთი აუცილებლად ვერცხლისწყალია. შეიძლება იყოს თხევადი, რბილი პლასტიკური ან მყარი, ვერცხლისწყლის შემცველობის მიხედვით. წარმოიქმნება მეტალური ბმებით. თითქმის ყველა ლითონს შეუძლია ვერცხლისწყალთან ამალგამას წარმოქმნა, გამონაკლისებია რკინა, პლატინა, ვოლფრამი და ტანტალი. ვერცხლისა და ვერცხლისწყლის ამალგამა მნიშვნელოვანია სტომატოლოგიაში. ვერცხლისწყლისა და ოქროს ამალგამს იყენებენ ოქროს მადნისაგან გამოყოფის დროს. სტომატოლოგიაში ვერცხლისწყლის ამალგამები გამოყენებულია ისეთ ლითონებთან, როგორებიცაა ვერცხლი, სპილენძი, ინდიუმი, კალა და თუთია. ↑ Callister, W. D. "Materials Science and Engineering: An Introduction" 2007, 7th edition, John Wiley and Sons, Inc. New York, Section 4.3 and Chapter 9.
დედოფლის ლითონი

დედოფლის ლითონი — შენადნობი, რომელიც შედგება 90% კალასგან (Sn); დანარჩენი შემადგენელი ლითონებია სტიბიუმი (Sb), თუთია (Zn) და ტყვია (Pb) ან სპილენძი (Cu). შენადნობი პირველად მიიღეს XVI საუკუნეში. რეცეპტი თავდაპირველად საიდუმლოს წარმოადგენდა, შექმნილი იყო ინგლისის სამეფო ოჯახისთვის. ↑ ISBN 8426704212 ↑ «Definition of QUEEN'S METAL»
მაგნალიუმი

მაგნალიუმი — შენადნობი, რომელიც შეიცავს 5% მაგნიუმს და 95% ალუმინს. მაგნიუმის მცირე რაოდენობით შენადნობები გამოირჩევა უფრო დიდი სიმაგრით, კოროზიის მიმართ უფრო დიდი მდგრადობითა და ალუმინთან შედარებით უფრო დაბალი სიმკვრივით. ამგვარი შენადნობები უფრო მარტივად მუშავდება და უფრო ადვილია შედუღება სუფთა ალუმინისაგან განსხვავებით. მაგნიუმის მაღალშემცველი შენადნობები (დაახლოებით 50%) არის მყიფე და უფრო მგრძნობიარეა კოროზიის მიმართ, ვიდრე ალუმინი. ↑ magnalium — Infoplease.com
დეჰალოგენაზა

დეჰალოგენაზა — ფერმენტის ტიპი, რომელიც ახდენს ჰალოგენის ატომის მოხლეჩას ნაერთიდან. მოცემულია მაგალითები: რედუქციული დეჰალოგენაზები. 4-ქლორობენზოატი დეჰალოგენაზა. დიქლორმეთან დეჰალოგენაზა. ჰალოაცეტატის დეჰალოგენაზა. ჰალოალკანის დეჰალოგენაზა. ჰალოჰიდრინის დეჰალოგენაზა. ტეტრაქლორეთანის რედუქციული დეჰალოგენაზა. ↑ Jugder, Bat-Erdene; Ertan, Haluk; Lee, Matthew; Manefield, Michael; Marquis, Christopher P. (2015-10-01). „Reductive Dehalogenases Come of Age in Biological Destruction of Organohalides“. Trends in Biotechnology (English). 33 (10): 595–610. doi:10.1016/j.tibtech.2015.07.004. ISSN 0167-7799. PMID 26409778. ↑ Jugder, Bat-Erdene; Ertan, Haluk; Bohl, Susanne; Lee, Matthew; Marquis, Christopher P.; Manefield, Michael (2016). „Organohalide Respiring Bacteria and Reductive Dehalogenases: Key Tools in Organohalide Bioremediation“. Frontiers in Microbiology (English). 7: 249. doi:10.3389/fmicb.2016.00249. ISSN 1664-302X. PMC 4771760. PMID 26973626.
ფთორძმარმჟავა

ფთორძმარმჟავა — ქიმიური ნაერთი ფორმულით CH2FCOOH. ნატრიუმის მარილი, ნატრიუმის ფთორაცეტატი გამოიყენება როგორც პესტიციდი. თრგუნავს აკონიტაზას, ლიმონმჟავას ციკლში.. ფთორძმარმჟავა ბუნებრივად გვხვდება ავსტრალიაში, ბრაზილიასა და აფრიკაში, სულ მცირე 40 მცენარეში. არის ერთ-ერთი ცნობილი ნაერთი ფთორის ხუთი სხვა ბუნებრივი ორგანული ნაერთებიდან. ↑ Proudfoot, A. T.; Bradberry, S. M.; Vale, J. A. (2006). „Sodium fluoroacetate poisoning“. Toxicology Reviews. 25 (4): 213–219. doi:10.2165/00139709-200625040-00002. PMID 17288493. ↑ K.K. Jason Chan; David O'Hagan (2012). „The Rare Fluorinated Natural Products and Biotechnological Prospects for Fluorine Enzymology“. Methods in Enzymology. 516: 219–235. doi:10.1016/B978-0-12-394291-3.00003-4. ISBN 9780123942913.
ჰენინგ მაი

ჰენინგ მაი, (გერმ. Henning May, დაბადების სახელი ჰენინგ გემკე, გერმ. Henning Gemke; დ. 13 იანვარი, 1992, კელნი) — გერმანელი მუსიკოსი. ცნობილი გახდა ბენდ AnnenMayKantereit-ის წყალობით. ჰენინგ მაიმ ჯერ კიდევ სკოლაში სწავლისას კლასელებთან, კრისტოფერ ანენთან და ზევერინ კანტერაიტთან ერთად ჩამოაყალიბა ბენდი, რომლებმაც თავიანთი გვარების მიხედვით ბენდს AnnenMayKantereit უწოდეს. ბენდი თავდაპირველად კელნის ერთ-ერთი ქუჩის კუთხში უკრავდა, მოგვიანებით კი მათი მუსიკა თანდათანობით პოპულარული გახდა Youtube-ზე. ბენდის საფირმო ნიშნად ჰენინგ მაის ხრინწიანი, ძლიერი ხმა იქცა, რომელსაც რიო რაიზერს ადარებენ. გავრცელებული ხმების მიუხედავად, მისი ხმის ტემბრი სულაც არ არის ალკოჰოლისა და ნარკოტიკების დამსახურება — ის ბავშვობიდან მეცადინეობდა ვოკალში. წარმატება Vertigo Berlin-ის ლეიბლით გამოცემულმა ალბომმა მოუტანათ, სახელად „Alles nix Konkretes“ („არაფერი კონკრეტული“), რომელიც გერმანული ჩარტების ლიდერი გახდა. 2015: K.I.Z. Hurra Die Welt Geht Unter, ამავე სახელწოდების ალბომი; 2019: Juju, Vermissen, ალბომი „Bling Bling“. ჰენინგ მაი Instagram-ზე ↑ https://play.google.com/store/music/artist/%E0%A4%B9_%E0%A4%A8_%E0%A4%97_%E0%A4%AE?id=A2jl373hup5zgnbtleituyhurnq&hl=ka[მკვდარი ბმული] ↑ https://online.gema.de/werke/search.faces
ქლორეთანი

ქლორეთანი (ასევე ცნობილი როგორც ეთილის ქლორიდი) — ქიმიური ნაერთი ფორმულით CH3CH2Cl. არის უფერო, აქროლადი აირი (მაცივრებში სითხე), რომელსაც აქვს მსუბუქად ტკბილი სუნი. ქლორეთანი მიიღება ეთილენის ჰიდროქლორირებით. C2H4 + HCl → C2H5Cl წარსულში სხვადასხვა დროს ქლოროეთანი იწარმოებოდა ეთანოლისა და მარილმჟავასგან, ან ეთანისა და ქლორისგან, მაგრამ, დღეისათვის, სინთეზის ეს ხერხები აღარ გამოიყენება. ↑ NIOSH Pocket Guide to Chemical Hazards. "#0267". National Institute for Occupational Safety and Health (NIOSH). ↑ IARC Monograph "Chloroethane." ↑ 3.0 3.1 doi:10.1002/14356007.a06_233.pub2
მიმინო (მრავალმნიშვნელოვანი)

მიმინო შეიძლება აღნიშნავდეს: მიმინო — ფრინველი შავარდნისნაირთა რიგისა; მიმინო — რეჟ. თემურ ფალავანდიშვილის 1965 წლის ფილმი; მიმინო — რეჟ. გიორგი დანელიას 1977 წლის ფილმი.
ისა ჰაბიბეილი

ისა აქბერის ძე ჰაბიბეილი (აზერ. İsa Əkbər oğlu Həbibbəyli; დ. 16 ოქტომბერი, 1949, შარური, ნახიჩევანის ასსრ, აზერბაიჯანის სსრ) — აზერბაიჯანელი პოლიტიკოსი და საზოგადო მოღვაწე, პროფესორი, აზერბაიჯანის პარლამენტის წევრი, აზერბაიჯანის მეცნიერებათა ეროვნული აკადემიის ვიცე-პრეზიდენტი 2013 წლიდან. ისა ჰაბიბეილი 1949 წლის 16 ოქტომბერს, ნახიჩევანის სსრ-ის შარურის რაიონში დაიბადა. დაამთავრა აზერბაიჯანის სახელმწიფო პედაგოგიური უნივერსიტეტის ნახიჩევანის ფილიალის ენისა და ლიტერატურის ფაკულტეტი. ფილოლოგიურ მეცნიერებათა დოქტორი და პროფესორია. ათათურქის სახელობის კულტურის, ენისა და ისტორიის ორგანიზაციის წევრია. აზერბაიჯანის მწერალთა გაერთიანებისა და აზერბაიჯანის ჟურნალისტთა გაერთიანების წევრია. 1971 წლიდან მუშაობდა შარურის რაიონის სკოლაში მასწავლებლად. 1975 წლიდან — ნახიჩევანის სახელმწიფო უნივერსიტეტის მასწავლებლის, დოცენტის, სამეცნიერო პრორექტორის პოზიციაზე. 1996-2013 წლებში — ამავე უნივერსიტეტის რექტორის თანამდებობაზე. 2013 წლის აპრილიდან, აზერბაიჯანის მეცნიერებათა ეროვნული აკადემიის ვიცე-პრეზიდენტია. ↑ Akademik İsa Əkbər oğlu Həbibbəyli. დაარქივებულია ორიგინალიდან — 2019-12-06. ციტირების თარიღი: 2019-10-09.
სტიუარტ პრაისი

სტიუარტ დეივიდ პრაისი (ინგლ. Stuart David Price; დ. 9 სექტემბერი 1977, პარიზი, საფრანგეთი) — ბრიტანელი ელექტრომუსიკოსი, სიმღერების ტექსტების ავტორი და პროდიუსერი. მისი რემიქსული და პროდიუსერული ნიჭი ისეთმა მომღერლება და მუსიკალურმა ჯგუფებმა გამოსცადეს, როგორებიცაა მადონა, მისი ელიოტი, The Killers, გვენ სტეფანი და სხვა. მუსიკოსი რამდენიმე პროექტში მოღვაწეობს, რომელთა შორისაა ბრიტანული ელექტრონული პოპ/როკ ჯგუფი Zoot Woman (ადამ და ჯონი ბლეიკთან ერთად), Les Rythmes Digitales, Paper Faces, Man With Guitar, Thin White Duke და პაროდიული ფრანგულენოვანი მეტსახელი - ჟაკ ლუ კონტი. თუმცა, მომღერალი რედინგში (ინგლისი) გაიზარდა. Zootwoman.com - Zoot Woman-ის ოფიციალური საიტი
გობეჯიშვილი

საკუთარი სახელი გობეჯიშვილი შეიძლება აღნიშნავდეს ერთ-ერთ შემდეგ პიროვნებათაგანს: გერმანე გობეჯიშვილი — ქართველი არქეოლოგი დავით გობეჯიშვილი — ქართველი სპორტსმენი (თავისუფალი ჭიდაობა) რამინ გობეჯიშვილი — ქართველი გეოგრაფი
ალექსანდრე გობრონიძე

ალექსანდრე ამბროსის ძე გობრონიძე (დ. 17 ოქტომბერი, 1925, სოფ. ლიხაური, ახლანდელი ოზურგეთის მუნიციპალიტეტი — გ. 2004) — ქართველი პედაგოგი, პედაგოგიურ მეცნიერებათა დოქტორი (1986), პროფესორი (1987). 1991–1996 წლებში იყო აჭარის უმაღლესი საბჭოს დეპუტატი და თავმჯდომარის მოადგილე. 1946 წელს დაამთავრა თსუ-ის ისტ. ფაკულტეტი. მუშაობდა სხვადასხვა ხელმძღვანელ თანამდებობებზე, 1957–1964 წლებში — ლიხაურის საშ. სკოლის დირექტორად, 1964 წლიდან — ბათუმის შოთა რუსთაველის სახელობის სახელმწიფო პედაგოგიური ინსტიტუტის დაწყებითი განათლების პედაგოგიური ფაკულტეტის დეკანად. 1975 წლიდან იყო ამ ინსტიტუტის პედაგოგიური კათედრის გამგე. იკვლევდა პედაგოგიური თეორიისა და ისტორიის პრობლემებს. ცხოვრებასთან სკოლის კავშირის პრობლემა ი. გოგებაშვილის პედაგოგიკურ მემკვიდრეობაში, ბათ., 1965; ი. გოგებაშვილი და აჭარა, ბათ., 1970; ახალგაზრდობის ზნეობრივი აღზრდა ბათ., 1976; მომავალ მასწავლებელთა მომზადება, ბათ., 1984; პედაგოგიკა (დამხმარე სახელმძღვანელო), ბათ., 1996; აღზრდის ფილოსოფიური საფუძვლები. დამხმარე სახელმძღვანელო, ბათ., 1997. ენციკლოპედია „საქართველო“, ტ. 2, თბ., 2012. — გვ. 55. ალექსანდრე გობრონიძე — საქართველოს ბიოგრაფიული ლექსიკონი
ფრანგული ბრინჯაო

ფრანგული ბრინჯაო — ბრინჯაოს ერთ-ერთი სახე, რომელიც შეიცავს 91% სკილენძს, 2% კალას, 6% თუთიას, და 1% ტყვიას. ტერმინი „ფრანგული ბრინჯაო“ ასევე გვხვდება იაფ თუთიის სტატუეტებთან და სხვა მიმართულებებში, ჰგავს ნამვილ ბრინჯაოს. მისი შემადგენლობა როგორც წესი იყო 5 წილი ჰემატიტის ფხვნილი და 8 წილი ტყვიის ოქსიდი. ↑ Ripley, George (1861). The New American Cyclopaedia: A Popular Dictionary of General Knowledge. D. Appleton and Co., გვ. 729.  ↑ Watt, Alexander (1887). Electro-Metallurgy Practically Treated. D. Van Nostrand, გვ. 211–212.
გობრონიძე

საკუთარი სახელი გობრონიძე შეიძლება აღნიშნავდეს ერთ-ერთ შემდეგ პიროვნებათაგანს: ალექსანდრე გობრონიძე — ქართველი პედაგოგი ალექსი გობრონიძე — საბჭოთა მილიციის გენერალ-მაიორი ევტიხი გობრონიძე — ქართველი ფსიქიატრი მოსე გობრონიძე — სამხედრო პირი
ევტიხი გობრონიძე

ევტიხი გიორგის ძე გობრონიძე (დ. 19 ნოემბერი [6 ნოემბერი], 1903, სოფ. გაღმა დვაბზუ, ახლანდელი ოზურგეთის მუნიციპალიტეტი — გ. 19 ივლისი, 1988, თბილისი) — ქართველი ფსიქიატრი. მედიცინის მეცნიერებათა დოქტორი (1946), პროფესორი (1947), საქართველოს მეცნიერებათა დამსახურებული მოღვაწე (1961), საქართველოს დამსახურებული ექიმი (1946). 1928 წელს დაამთავრა ივანე ჯავახიშვილის სახელობის თბილისის სახელმწიფო უნივერსიტეტის სამკურნალო ფაკულტეტი. 1944-1968 წლებში იყო მიხეილ ასათიანის სახელობის ფსიქიატრიის სამეცნიერო-კვლევითი ინსტიტუტის დირექტორის მოადგილე სამეცნიერო დარგში, 1968-1978 წლებში – თბილისის სახელმწიფო სამედიცინო ინსტიტუტის ფსიქიატრიის კათედრის გამგე. 1978-1988 წლებში – ამავე კათედრის კონსულტანტი. შეისწავლიდა ნევროზებს, სიმპტომატურ ფსიქოზს, ალკოჰოლიზმს, ტოქსიკომანიას და მათი მკურნალობის მეთოდებს. მიღებული აქვს ლენინის ორდენი და სახელმწიფო ჯილდოები. შიზოფრენიის ინსულინოთერაპია, თბ., 1950. ალკოჰოლის მავნე გავლენა ადამიანის ფსიქიკაზე, თბ.: „საბჭოთა საქართველო“, 1988. — 37 გვ. ალკოჰოლიზმისა და ნევროზების ფსიქოთერაპია, თბ.: „საბჭოთა საქართველო“, 1987. — 67 გვ. Über manche Fragen der Differentialdiagnostik der Schizophrenie, «Psychiatrie, Neurologie und medizinische Psychologie», 1965, H. 3; К клиническим особенностям послеродового психоза, Сб.: Проблемы психоневрологии. Научные труды. — М., 1969. ენციკლოპედია „საქართველო“, ტ. 2, თბ., 2012. — გვ. 55. ქართული საბჭოთა ენციკლოპედია, ტ. 3, თბ., 1978. — გვ. 195. ევტიხი გობრონიძე — საქართველოს ბიოგრაფიული ლექსიკონი ევტიხი გობრონიძე — საქართველოს ბიოგრაფიული ლექსიკონი
გივი გოგბაიძე

გივი გოგბაიძე (ოგბაიძე) — გიორგი სააკაძის თანამებრძოლი. ხალხური პოეზიის მიხედვით, თავი ისახელა მდინარე ქსნის ხეობაში მომხდარ სამდღიან ბრძოლაში (1625), როდესაც ქართველებმა გიორგი სააკაძის მეთაურობით თითქმის მთლიანად ამოჟლიტეს სპარსელთა ლაშქარი. ამ დამარცხებით სპარსელებმა დაკარგეს ის უპირატესობა, რაც მათ მარაბდის ბრძოლის გამარჯვებით მოიპოვეს. გივი თავისი პიროვნული სიმამაცისა და ძლიერების გამო ხალხურ პოეზიაში შედარებულია „ხართან“. ლეონიძე გ., ჩემი უბის წიგნაკიდან (შენიშვნები, დაკვირვებანი, ცნობები, მასალები), «ლიტერატურული გაზეთი», 1960, # 28; ქართული ხალხური პოეზია. ისტორიული ლექსები, ტ. 11. შეადგინა, ვარიანტები და შენიშვნები დაურთო ქს. სიხარულიძემ, თბ., 1984; ჯავახიშვილი ნ., ოგბაიძენი (საგვარეულოს ისტორიისათვის), თბ., 2005. ჯავახიშვილი ნ., ენციკლოპედია „საქართველო“, ტ. 2, თბ., 2012. — გვ. 56.
გოგებაშვილი

საკუთარი სახელი გოგებაშვილი შეიძლება აღნიშნავდეს ერთ-ერთ შემდეგ პიროვნებათაგანს: იაკობ გოგებაშვილი — ქართველი პედაგოგი, მწერალი, პუბლიცისტი ნოდარ გოგებაშვილი — ქართველი იმუნოლოგი
გიორგი მღებრიშვილი (მრავალმნიშვნელოვანი)

გიორგი მღებრიშვილი შეიძლება აღნიშნავდეს: გიორგი მღებრიშვილი — საქართველოს შინაგან საქმეთა მინისტრი 2015 წლის 1 აგვისტოდან — 2017 წლის 13 ნოემბრამდე. გიორგი მღებრიშვილი — ქართველი ექიმი.
ომარ გოგია

ომარ ათანასეს ძე გოგია (დ. 25 ივნისი, 1940, სოფ. ლეძაძამე, ახლანდელი სენაკის მუნიციპალიტეტი) — ქართველი თანამდებობის პირი, პოლიციის გენერალ-მაიორი (2003). 1964 წელს დაამთავრა სტავროპოლის სასოფლო-სამეურნეო ინსტიტუტის აგროეკონომიური ფაკულტეტი. 1999–2001 წლებში იყო აფხაზეთის ავტონომიური რესპუბლიკის უმაღლესი საბჭოს მთავარი სახელმწიფო მრჩეველი. 2001-2002 წლებში სამეგრელო-ზემო სვანეთში აფხაზეთის ავტონომიური რესპუბლიკის წარმომადგენლობის ხელმძღვანელი, აფხაზეთის ავტონომიური რესპუბლიკის მინისტრთა საბჭოს თავმჯდომარის მოადგილე 2002–2004 წლებში. დაჯილდოებულია ვახტანგ გორგასლის II ხარისხისა (2000) და ღირსების (1999) ორდენებით. დოლიძე ლ., ენციკლოპედია „საქართველო“, ტ. 2, თბ., 2012. — გვ. 60.
ვახტანგ გოგიბედაშვილი

ვახტანგ გრიგოლის ძე გოგიბედაშვილი (დ. 23 მაისი, 1906, გორი — გ. 1985, თბილისი) — ქართველი ფიზიოთერაპევტი. მედიცინის მეცნიერებათა დოქტორი (1951), პროფესორი (1958). 1931 წელს დაამთავრა თბილისის სახელმწიფო სამედიცინო ინსტიტუტი; 1931–1933 წლებში მობილიზებული იყო კრასნოიარსკში ლაზარეთის უფროსად; იყო თბილისის შრომის ჰიგიენისა და პროფ. სნეულებათა სამეცნიერო-კვლევითი ინსტიტუტის კლინიკური განყოფილების მეცნიერულ მუშაკი, შემდგომ – ამ ინსტიტუტის დირექტორი (1946–1948); ფიზიოთერაპიისა და კურორტოლოგიის ინსტიტუტის დირექტორი (1948–1964). თსსი-ის ფიზიოთერაპიისა და კურორტოლოგიის კათედრის პროფესორი (1964–1980). გოგიბედაშვილი არის მრავალი სამეცნიერო შრომის ავტორი, რომლებიც ეხება ფიზიოთერაპიის და კურორტოლოგიის აქტუალურ საკითხებს. ენციკლოპედია „საქართველო“, ტ. 2, თბ., 2012. — გვ. 61.
თერგი

თერგი (ყაბ. Тэрч, ყარაჩ.-ბალყ. Терк суу, ოს. Терк, ინგშ. Тийрк, ჩეჩ. Терк, კუმ. Терек-сув, ნოღ. Терк сув, რუს. Те́рек) — მდინარე საქართველოსა (ყაზბეგის მუნიციპალიტეტი) და რუსეთში (ჩრდილოეთი ოსეთი, ყაბარდო-ბალყარეთი, ჩეჩნეთი, ინგუშეთი, დაღესტანი). სიგრძე 623 კმ, აუზის ფართობი 43,2 ათ. კმ². სათავე აქვს კავკასიონის ზილგახოხის მყინვარში. სათავიდან 30 კმ-ზე მიედინება კავკასიონის მთავარსა და გვერდით ქედებს შორის, სოფ. კობთან მკვეთრად უხვევს ჩრდილოეთისკენ და კვეთს გვერდით ქედს (დარიალის ხეობა), შემდეგ კლდოვან ქედსა და შავ მთებს. ბარში იტოტება. მდინარე სუნჯის შეერთების შემდეგ მიედინება კასპიისპირა დაბლობზე და ერთვის კასპიის ზღვას. შესართავთან აჩენს დელტას, რომლის ფართობია 4 ათ. კმ². თერგი შერეული მდინარეა. წყლის საშუალო ხარჯი ქ. ვლადიკავკაზთან 34 მ³/წმ, შესართავიდან 16 კმ-ზე — 305 მ³/წმ. იძგიფება მხოლოდ მკაცრ ზამთარში. მთავარი შენაკადებია: მარცხენა — არდონი, ურუხი, მალკა; მარჯვენა — სუნჯა. საქართველოს ფარგლებში — სნოსწყალი. თერგი საზრდოობს მყინვარული და წვიმის წყლებით, წყლის რეჟიმი ხასიათდება წყალდიდობებით წელიწადის თბილ პერიოდებში, ძირითადად ივლის-აგვისტოში. იყენებენ სარწყავად. ქალაქ მოზდოკის ზემოთ თერგიდან გაყვანილია თერგ-კუმის სარწყავი არხი. მდინარის აუზშია ბაქსანის, გიზელდონისა და სხვა ჰესები. მდიდარია თევზით (კალმახი, თერგის ორაგული, კობრი, ფარგა და სხვა). ნაწილობრივ თერგის ხეობაში გადის საქართველოს სამხედრო გზა. თერგის ნაპირებზე მდებარეობს დაბა სტეფანწმინდა, აგრეთვე ქალაქები: ვლადიკავკაზი, მოზდოკი და ყიზლარი. ლომეკი, თერგის ერთ-ერთი ისტორიული სახელწოდება ქართული წყაროების მიხედვით. გიგინეიშვილი გ., ენციკლოპედია „საქართველო“, ტ. 4, თბ., 2018. — გვ. 48-49.
ვახტანგ გოგილაშვილი

ვახტანგ ნიკოლოზის ძე გოგილაშვილი (დ. 20 ნოემბერი, 1933, თბილისი — გ. 9 აპრილი, 2019, თბილისი) — ქართველი ინჟინერი მანქანათმშენებლობის დარგში. ტექნიკურ მეცნიერებათა დოქტორი (1990), პროფესორი (1991). 1957 წელს დაამთავრა საქართველოს პოლიტექნიკური ინსტიტუტის მექანიკის ფაკტულტეი მანქანათმშენებლის სპეციალობით. 1960 წლიდან ეწეოდა პედაგოგიურ საქმიანობას საქართველოს ტექნიკურ უნივერსიტეტში მექანიზმებისა და მანქანების თეორიის კათედრაზე. 2005 წლიდან არის კათედრის გამგე. გოგილაშვილის სამეცნიერო კვლევები ეხება მექანიკურ სისტემებში ენერგიის დანაკარგების შესწავლას; რთული სტრუქტურის ჯაჭვური სისტემების დინამიკის ანალიზსა და სინთეზს; კოსმოსური ბაზირების ტრანსფორმირებადი სისტემების გაანგარიშებისა და დაპროექტების საკითხებს. მონაწილეობდა პირველი ქართული კოსმოსური ობიექტის – დიდი გასაშლელი რეფლექტორის – ღია კოსმოსში გაყვანის ექსპერიმენტში. დაჯილდოებულია ღირსების ორდენით (1999). 2015 წელს მიენიჭა საქართველოს ტექნიკური უნივერსიტეტის ემერიტუსის წოდება. [წყარო არ არის მითითებული 470 დღე] ტრანსფორმირებადი სისტემების სტრუქტურული და კინემატიკური სინთეზი, თბ., 2009 (თანაავტორი). ენციკლოპედია „საქართველო“, ტ. 2, თბ., 2012. — გვ. 62. ვახტანგ გოგილაშვილი — საქართველოს ბიოგრაფიული ლექსიკონი
ოთარ გოგილაშვილი

ოთარ ივანეს ძე გოგილაშვილი (დ. 21 თებერვალი, 1938, თბილისი) — ქართველი მეტალურგი. პედაგოგიურ მეცნიერებათა დოქტორი (1989), პროფესორი (1990). 1961 წელს დაამთავრა საქართველოს პოლიტექნიკური ინსტიტუტის მეტალურგიის ფაკულტეტი. 1969–1974 წლებში მუშაობდა საქართველოს პოლიტექნიკურ ინსტიტუტში, სადაც 1975 წელს მიანიჭეს უფროსი მეცნიერი თანამშრომლის წოდება. ამავე წელს მუშაობა დაიწყო ა. პუშკინის სახელობის პედაგოგიურ ინსტიტუტში. იკვლევდა პედაგოგიურ თეორიის საკითხებს და ტექნიკურ დისციპლინათა სწავლების მეთოდიკას. ლითონების კოროზია ძაბვების ქვეშ (დამხმარე სახელმძღვანელო), თბ., 1972; შრომის მასწავლებლის პიროვნების ჩამოყალიბება პედაგოგიურ ინსტიტუტებში (დამხმარე სახელმძღვანელო), თბ., 1986; ზოგადტექნიკური დისციპლინებისა და შრომის მასწავლებლის პიროვნების მოდელირება, თბ., 1988. ენციკლოპედია „საქართველო“, ტ. 2, თბ., 2012. — გვ. 62. ოთარ გოგილაშვილი — საქართველოს ბიოგრაფიული ლექსიკონი